PIB Headquarters
மத்திய தொழில் பாதுகாப்பு படையில், துறைரீதியான போட்டித் தேர்வு மூலம் 4-வது பிரிவில்  தேர்வான உதவி எஸ்-ஐ / செயல் மற்றும் நேரடி தேர்வு மூலம் தேர்வு செய்யப்பட்ட 11-வது பிரிவு உதவி எஸ்.ஐ., / செயல்களுக்கான பயிற்சி நிறைவு அணிவகுப்பில் மத்திய உள்துறை இணை அமைச்சர் கிஷன் ரெட்டி ஆற்றிய உரை
- மத்திய தொழில் பாதுகாப்புப் படையின் தலைமை இயக்குநர் திரு.ராஜேஷ் ரஞ்சன் அவர்களே, ஐ.ஜி., / தெற்கு பிரிவு திரு.டி.விக்ரம் அவர்களே, மத்திய தொழில் பாதுகாப்புப் படையின் மூத்த அதிகாரிகளே, தமிழ்நாடு காவல் துறை, கடற்படை, மத்திய ரிசர்வ் போலீஸ் படை, தேசிய பேரிடர் மீட்புப் படை அதிகாரிகளே, மாநில அரசு அதிகாரிகளே, சிறப்புவாய்ந்த விருந்தினர்களே, ஊடக பிரதிநிதிகளே, அரக்கோணம் மண்டல பயிற்சி மையத்தின் பணியாளர்களே, அணிவகுப்பு மைதானத்தில் உள்ள பயிற்சியாளர்களே, அவர்களது குடும்ப உறுப்பினர்களே,
- உங்கள் அனைவருக்கும் காலை வணக்கம்!
மகா சிவராத்திரியையொட்டி உங்கள் அனைவருக்கும் எனது மனமார்ந்த வாழ்த்துக்கள்!
- நாட்டுக்காக அர்ப்பணிப்புடனும், அன்புடனும், தீர்மானத்துடனும், ஒழுங்குடனும் சேவையாற்றிவரும் மத்திய தொழில் பாதுகாப்புப் படையினர் மத்தியில் இன்று இருப்பது எனக்கு மிகுந்த மகிழ்ச்சியை அளிக்கிறது.
- நீங்கள் நாட்டில் உள்ள விமான நிலையங்கள் மற்றும் மிகவும் பதற்றமான பகுதிகளை மட்டும் பாதுகாக்கவில்லை, தேசத்தின் மிகவும் முக்கியமான பகுதிகளை பாதுகாத்து வருகிறீர்கள்.
- இந்த சூழ்நிலையில், உங்களது ஈடுபாட்டுக்கு தலைவணங்குகிறேன். உங்களது உறுதிப்பாடு மற்றும் அர்ப்பணிப்புக்கு பாராட்டுக்களை தெரிவித்துக் கொள்கிறேன்.
- தங்களது பயிற்சியை வெற்றிகரமாக இன்று நிறைவுசெய்து, நமது பாரத மாதாவின் நிலப்பகுதியை பாதுகாக்கும் பணியில் ஈடுபட தயாராக இருக்கும் பயிற்சி அதிகாரிகள் அனைவருக்கும் எனது வாழ்த்துக்களை தெரிவித்துக் கொள்கிறேன்.
- இன்று நடைபெற்ற அணிவகுப்பில் துல்லியமாகவும், துடிப்புடனும் நீங்கள் செயல்பட்டது, உங்களது சக்தி மற்றும் திறனை வெளிப்படுத்துகிறது. நரேந்திர மோடி அரசின் உள்துறை இணை அமைச்சர் என்ற முறையில், நமது முக்கிய கட்டமைப்பு தளங்களில் பாதுகாப்பு உறுதிப்படுத்தப்படும் என்று நான் தற்போது உணர்கிறேன்.
- உங்களது ஆர்வம், சக்தி, மரியாதை செலுத்துவது ஆகியவற்றை உங்களது பணிக்காலம் முழுமைக்கும் உங்களால் பின்பற்ற முடியும் என்று நான் உறுதியாக கூறுகிறேன். இது உங்களுக்கு முழுமையாக திருப்தி மற்றும் மதிப்பிட முடியாத மனநிறைவை அளிக்கும் என்று கூறிக் கொள்கிறேன்.
- இந்த தலைசிறந்த தேசத்துக்கு சேவையாற்ற உங்களை கட்டமைத்து, உங்களுடனேயே இருக்கும் மகிழ்ச்சியான குடும்ப உறுப்பினர்களுக்கும், பெருமைமிகு பெற்றோருக்கும் நான் வாழ்த்துக்களை தெரிவித்துக் கொள்கிறேன்.
- நண்பர்களே, தேசத்துக்கு சேவையாற்ற உங்கள் அனைவருக்கும் வாய்ப்பு கிடைத்துள்ளது. இது சிறந்த ஆசிர்வாதமாக உள்ளது மற்றும் நீங்கள் அனைவரும் ஆசிர்வதிக்கப்பட்ட ஆன்மாக்கள்.
- சிறப்புவாய்ந்த சிவராத்திரி நாளில் நீங்கள் அனைவரும் பயிற்சியை நிறைவு செய்துள்ளீர்கள். உங்களையும், உங்களது குடும்பத்தினரையும் ஆசிர்வதிக்குமாறு கடவுள் ருத்ரா/சிவனை நான் வேண்டிக் கொள்கிறேன். உக்கிரத்தின் அடையாளமாக கடவுள் சிவன் திகழ்கிறார். எதிரிகளை அழிப்பதற்காக உங்கள் அனைவருக்கும் அந்த உக்கிரம் கிடைக்கட்டும்.
- இந்த அற்புதமான பணியில் ஈடுபடுவதற்காக அதிகாரிகளை கட்டமைத்த அனைத்து அதிகாரிகளுக்கும் நான் வாழ்த்துக்களை தெரிவித்துக் கொள்கிறேன்.
- உங்களது வாழ்க்கையில் இன்று புதிய அத்தியாயம் தொடங்கியுள்ளது. இங்கிருந்து பயிற்சி நிறைவு பெற்றதும், நாட்டின் விமான நிலையங்கள் மற்றும் பிற முக்கியத்துவம் வாய்ந்த அறிவியல் மற்றும் தொழில்துறை கட்டமைப்பை பாதுகாக்கும் பணிகள் உங்களுக்கு வழங்கப்பட உள்ளது. உங்களது பணி மிகவும் தீவிரமானது. 24 மணிநேரமும் நீங்கள் எச்சரிக்கையுடனும், விழிப்புடனும் இருக்க வேண்டும்.
தங்களது உயிரை பணயம் வைத்து நாட்டைக் காக்கும் பணியில் ஈடுபடும் வீரர்கள் மீது நான் மிகுந்த மரியாதை வைத்துள்ளேன். உங்களது பணி மிகவும் சிரமமானது மற்றும் மிகவும் தீவிரமானது என்று நான் கருதுகிறேன்.
ராணுவ வீரர், எப்போதாவது தான் போரை எதிர்கொள்ள வேண்டியிருக்கும். ஆனால், சிஐஎஸ்எஃப் வீரர்களுக்கு ஒவ்வொரு நிமிடமும் போர்தான். ராணுவ வீரனுக்கு எதிரி யார் என்று தெரியும். ஆனால், சிஐஎஸ்எஃப் வீரர்களுக்கு, எதிரி எங்கிருந்து வருகிறார்கள் என்பது தெரியாது.
எனவே, ஒவ்வொரு நிமிடமும் நீங்கள் பாதுகாப்புப் பணியில் ஈடுபட வேண்டும். உங்கள் மீது இந்த தேசம் மிகுந்த எதிர்பார்ப்பை வைத்துள்ளது. இந்த எதிர்பார்ப்புகளை நீங்கள் எப்போதும் பூர்த்தி செய்வீர்கள் என்று நான் உறுதியாக கூறுகிறேன்.
விமான நிலையங்களில் சிஐஎஸ்எஃப் வீரர்கள், எவ்வாறு தங்களது பணியை செய்கிறார்கள் என்பதை நான் பார்த்துள்ளேன். விமானத்தை தவறவிட்டுவிடக் கூடாது என்ற ஆர்வத்தில் சில பயணிகள் மிகவும் மோசமான முறையில் நடந்துகொண்டாலும் கூட, பொறுமையுடன் வீரர்கள் பணியாற்றி வருவதை நான் பார்த்துள்ளேன்.
- நண்பர்களே, சிஐஎஸ்எஃப் வீரர்களுக்கு மிகப்பெரும் பொறுப்புகள் உள்ளன. இதனை இடைவிடாது செயல்படுத்த வேண்டும் என்பதை நீங்கள் புரிந்துகொள்ளுங்கள். இது உங்களை இந்திய பொருளாதாரத்தின் பெருமைமிகு தூணாக இருக்கச் செய்யும். மக்களின் உயிர் மற்றும் நாட்டின் முக்கியமான சொத்துக்கள் உங்களது கைகளில் உள்ளன.
- நீங்கள் இன்று எடுத்துக் கொண்ட சபதம், இந்திய அரசியல் சாசனம் மீதான வாக்குறுதி. அதில், அனைத்து கொள்கைகளும், மதிப்புகளும் இடம்பெற்றுள்ளன. எனவே, உங்களது முதன்மை பொறுப்பு என்பது, உங்களது அரசியல்சாசனம் மீதானது. அதன்மூலம், நாட்டின் மக்கள் மீதானது.
- கடந்த பல ஆண்டுகளில் சிஐஎஸ்எஃப்-பின் பங்கு பல்வேறு விதமாக மாறியுள்ளது. உயர் தொழில் போட்டித் திறன், ஒழுங்கு, உயர்திறன், பணி மீதான அர்ப்பணிப்பு ஆகியவற்றை வெளிப்படுத்தி புதிய சவால்களை வெற்றிகரமாக எதிர்கொண்டுள்ளது.
- சிஐஎஸ்எஃப்-பில் உள்ள வீரர், வீராங்கனைகளின் கடுமையான உழைப்பு, அர்ப்பணிப்பு ஆகியவற்றின் மூலமே இது நிறைவேறியுள்ளது. சிஐஎஸ்எஃப்-பை இன்று இருக்கும் நிலைக்கு உயர்த்தியதற்காக உங்கள் அனைவருக்கும் வாழ்த்துக்களை தெரிவித்துக் கொள்கிறேன்.
நண்பர்களே, நாட்டின் பாதுகாப்பு கட்டமைப்பு என்பது தொடர்ந்து மாறிவருகிறது என்பது உங்கள் அனைவருக்கும் தெரியும். நரேந்திர மோடி தலைமையிலான அரசு, கடந்த 2014-ம் ஆண்டில் பதவியேற்றது முதலே, தீவிரவாதம், நக்சல் வன்முறை மற்றும் எந்த வடிவிலான வன்முறையையும் சிறிதும் சகித்துக் கொள்ள முடியாது என்ற நிலையை பின்பற்றி வருகிறோம்.
குறிப்பிடத்தகுந்த மற்றும் நாம் உணரக் கூடிய வகையில் நக்சல் அல்லது தீவிரவாத வன்முறை குறைந்துள்ளதை நீங்கள் பார்த்திருப்பீர்கள். வன்முறை சம்பவங்கள் குறைந்துள்ளது என்பதால், நமக்கு உள்நாடு அல்லது வெளிநாடுகளிலிருந்து எதிரிகள் இல்லை என்று அர்த்தமல்ல.
அவர்கள் தங்களது செயல்பாடுகளை தற்போது நிறுத்தியிருக்கலாம். ஆட்சி அதிகாரத்தில் இருப்பவர்கள் பின்பற்றிவரும் கடுமையான முறையால், அவர்களுக்கு சாதகமான சூழல் இல்லை.
எனினும், அவர்கள் எந்த நேரத்திலும் தாக்குதல் நடத்தக் கூடும். வளர்ச்சியைத் தடுப்பதற்காக புதிய வழிகளில் எதிரிகள் வரக் கூடும். அவர்கள் புத்திசாலிகளாகவும், தந்திரமானவர்களாகவும் உள்ளனர். நாம் கடந்த காலங்களில் பார்த்த சில சம்பவங்களைப் போல, அவர்கள் நவீன தொழில்நுட்பத்தைக் கூட பயன்படுத்தக் கூடும்.
நீங்கள் விழிப்புடன் இருப்பதுடன், புத்திக்கூர்மையாகவும் இருந்தால் தான், அவர்களை அழிக்க முடியும். எனவே, பயிற்சி மையத்திலிருந்து வெளியேறியவுடன், உங்களது கற்கும் பகுதி முடிவடைந்து விட்டது என்று கருதிவிடாதீர்கள். உண்மையில் இது தற்போதுதான் தொடங்கியுள்ளது. நம் மீது தாக்குதல் நடத்தும் எதிரிகள் பயன்படுத்தும் புதிய தொழில்நுட்பங்கள், புத்திக்கூர்மை மற்றும் தந்திர எண்ணங்கள் குறித்து கற்றுக் கொள்ளுங்கள்.
- நாட்டின் பாதுகாப்பை உறுதிப்படுத்த நவீன ஆயுதங்கள், தொழில்நுட்பங்கள் மற்றும் கருவிகளை சிறந்த முறையில் பயன்படுத்த கற்றுக் கொள்ள வேண்டும்.
- நமது சமூகத்தில் சீருடைப் பணியாளர்களுக்கு உயர்ந்த மதிப்பும், மரியாதையும் உள்ளது. தூய்மை இந்தியா, யோகா, சுகாதாரம் போன்ற மத்திய அரசின் முக்கியத்துவம் வாய்ந்த திட்டங்கள் குறித்து ஒவ்வொரு குடும்பத்தினருக்கும் எடுத்துரைத்து சமூகத் துறையிலும் சேவையாற்ற வேண்டும் என்று உங்கள் அனைவரையும் கேட்டுக் கொள்கிறேன்.
- சமூக மாற்றத்துக்கான காரணியாக எப்போதுமே சீருடைப் பணியாளர்கள் திகழ்கின்றனர். இதில், சிஐஎஸ்எஃப் படையினர் எப்போதுமே முன்னிலை வகித்து வருகின்றனர். எனவே, உங்கள் அனைவருக்கும் எனது பாராட்டுக்கள்.
- சவாலுக்கு தயாராக இருப்பவர்களால், எந்தவொரு மோசமான நிலையையும் எதிர்கொண்டு, வெற்றியாளராக வர முடியும் என்று கூறுவார்கள். இதுபோன்ற சக்தி மூலம், கோட்டைச் சுவரின் உச்சத்தை உங்களால் அடைய முடியும்.
- நீங்கள் பணியாற்றும்போது பல்வேறு சவால்களை எதிர்கொள்வீர்கள். இந்த சவால்கள், முன்னோக்கி செல்வதற்கு உங்களுக்கு பலத்தை அளிக்கும் என்பதை நினைவில் வைத்துக் கொள்ளுங்கள்.
- உங்கள் அனைவருக்கும் பணியின்போது சிறப்பாக செயல்பட மீண்டும் ஒருமுறை வாழ்த்துக்களை கூறிக் கொள்கிறேன். இறைவன் உங்களுடனேயே இருக்கிறார். நீங்கள் வெற்றியடைவதற்காக ஆசி வழங்கிக் கொண்டிருப்பார். இதன்மூலம், இந்த மாபெரும் தேசத்தின் கொடியையும், சிஐஎஸ்எஃப்-பின் கொடியையும் உங்களால் உயர பறக்கச் செய்ய முடியும்.
- தனிப்பட்ட முறையில், உங்கள் அனைவருடனும் சிவராத்திரியை இன்று கொண்டாடுவதில் நான் மிகுந்த மகிழ்ச்சியடைகிறேன். உங்களது அன்பு மற்றும் உபசரிப்பை நான் மறக்க மாட்டேன். உங்கள் அனைவருக்கும் நன்றி. இந்த வாய்ப்பை எனக்கு வழங்கிய சிஐஎஸ்எஃப்-பின் இயக்குநருக்கும் நன்றி.
- பணியாற்றும்போதும், தனிப்பட்ட வாழ்க்கையிலும் நீங்கள் சிறப்பாக செயல்பட உங்கள் அனைவருக்கும் வாழ்த்துக்கள்.
- மீண்டும் ஒரு முறை உங்களுக்கு நன்றி தெரிவித்துக் கொள்கிறேன்.
ஜெய் ஹிந்த்!
(Visitor Counter : 132